次韻西叔兄日食地震詩
作者：魏了翁
朝代：宋

paragraphs: 正月太陽食，六月陰萋萋。
利沔階成間，桑土爲塗泥。
破山覆橋閣，灌城壞河堤。
蜀地五六震，積潦傷農畦。
梓州暑尤異，我興看朝隮。
出逢七十翁，履敝衣無綈。
前行爲余言，老夫齒含齯。
閲事亦已多，近聞何乖睽。
去年大官括隠戶，父詈子詛妻悲啼。
大官深居那得聞，小吏鼻息干雲蜺。
今年得少休，北風苦凄凄。
番軍襲江淮，將士驚噬臍。
四方靡所寄，容身僅坤倪。
災異又如此，寧保梁益西。
太守聞此言，惕如履征鼙。
又見廣文詩，口呿心沈迷。
力能得爲僅千里，滔滔四海皆餘黎。